Den 22-årige Alpacino Petrovic, medlem af den berygtede kriminelle sigøjnerfamilie Levakovic, jages nu af politiet i Danmark og Sverige for voldtægt, grov vold og frihedsberøvelse af sin 25-årige ekskone.

Hun blev lørdag aften af en politipatrulje fundet svært mishandlet på Tornavägen i Lund i Skåne. Hun forklarede, at hun havde været holdt indespærret i 16 døgn, hvor hun blev voldtaget, mishandlet, fik håret barberet af og truet med pistol.

Den 25-årige kvinde boede tidligere sammen med Alpacino Petrovic og parrets børn i en lejlighed i Lund, men flyttede fra Sverige efter skilsmissen fra Alpacino Petrovic. Den 5. september opsøgte hun eksmanden for at få gjort 'boet' over deres tidligere hjem op.

Tre anholdt for frihedsberøvelse

Men i stedet blev hun angiveligt holdt tilbage i lejligheden, hvor Alpacino Petrovic var sammen med tre andre sigøjnere, to kvinder og en mand. De tre sidder nu anholdt for at have medvirket ved frihedsberøvelsen af den 25-årige kvinde og onsdag tager anklager Charlotte Ottesen stilling til, om de tre skal kræves varetægtsfængslet.

De tre sigøjnere, der blev anholdt i lejligheden i Lund, blev afhørt af politiet i Lund i går. Det er to kvinder på 30 og 47 og en 30-årig mand, alle fra en svensk sigøjnerfamilie. De har familierelationer til Alpacino Petrovic.

Råbte på hjælp på gaden

Ved 22-tiden i lørdags opdagede en politipatrulje den 25-årige kvinde, hvor hun råbte på hjælp på gaden. Hun var i chok, svært mishandlet og havde buler i hovedet og blå mærker på hele kroppen. Hun fortalte, at hun havde været indespærret i 16 døgn og var blevet voldtaget, truet med skydevåben og havde fået barberet sit hår af.

Sigøjnerklan har biler i millionklassen

Det er endnu uklart, hvordan det var lykkedes den 25-årige at flygte fra lejligheden på Piongatan. Den ene af de sigtede kvinder blev anholdt, da hun mødte op på politigården og hævdede, at hun var 'personlig assistent' for den 25-årige, og at hun derfor skulle 'udleveres' til hende.